text: Legionærsyge dræber to ældre
  13 januar 2012 kl. 09.39
  To ældre mennesker fra Kolding er i løbet af kort tid døde af legionærsyge, og yderligere to er blevet smittet med den sjældne lungesygdom, skriver dagbladet JydskeVestkysten.
  Embedslægerne i Region Syddanmark mener ikke, at der er en sammenhæng mellem de fire tilfælde.
  - Man har  ikke kunnet finde en fælles kilde som for eksempel et offentligt svømmebad, oplyser embedslæge Henrik Hansen til avisen.
  Kolding Kommune opfordrer ejerne af ejendommene med de berørtes bopæl om at kontrollere varmtvandssystemerne og skrue op for temperaturen.
  Statens Serum Institut oplyser, at legionærsyge stammer fra bakterier, der lever i ferskvand og andre våde/fugtige miljøer.
  De formerer sig bedst i lunkent vand på mellem 25 og 45 grader.
  Smitte foregår hyppigst ved indånding af små vandpartikler, der er forurenet med legionellabakterier. Partiklerne kan komme fra brusebad eller spabad.
  Højst fem procent af de personer, som bliver udsat for bakterierne, bliver syge.
  Staten Serum Instituts hjemmeside.
  